ORDE do 28 de novembro de 2008 pola que se clasifica de interese social a Fundación Encontro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/12/2008

Visto o expediente de clasificación da Fundación Encontro, con domicilio en Vigo.
Supostos de feito.
1. María de los Reyes Fernández-Arroyo Ferrer, na súa condición de presidenta da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo, con data do 12 de maio de 2006, ante o notario José Antonio Somoza Sánchez, co número de protocolo 1.190, pola entidade Graña Saúde S.L., representada para este acto por María de los Reyes Fernández-Arroyo Ferrer e por María Teresa Villar Barreiro. Esta escritura foi emendada por outras dúas, do 30 de maio de 2007, con número de protocolo 1.340, e do 29 de setembro 2008, outorgada ante o notario José María Rueda Pérez, con número de protocolo 1.781, en que consta a redacción integral dos estatutos.
3. Segundo consta no artigo seis dos seus estatutos, son fins da fundación os seguintes:
A atención a persoas con minusvalidez física, psíquica e sensorial.
A atención a colectivos de difícil reinserción social, laboral e afectiva.
A atención aos nenos, infancia e xuventude.
A atención integral ás persoas maiores.
A atención a persoas con adiccións.
A atención integral a persoas con enfermidades mentais e trastornos da conduta.
A atención ao colectivo recluso.
A atención ao colectivo de inmigrantes.
A atención integral á muller.
A atención a persoas con enfermidades terminais ou invalidantes.
A atención a persoas con dependencia.
4. O padroado da fundación estará integrado por María de los Reyes Fernández-Arroyo Ferrer como presidenta, María Teresa Villar Barreiro como secretaria, e por Paula López Potti como vogal.
5. A comisión integrada polos secretarios xerais de todas as consellerías eleva ao Conselleiro de Presidencia, Administracións Públicas e Xustiza proposta de clasificación de interese social da Fundación Encontro, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 24 de novembro de 2008.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, de 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Encontro, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 28 de novembro de 2008.
José Luis Méndez Romeu
Conselleiro de Presidencia, Administracións
Públicas e Xustiza